ས་བདག་ལ་བཀའ་དྲིན་སྩོལ། །ཁྱོད་ཞབས་པདྨ་སྤངས་ནས་ནི། །གཙོ་བོ་གཞན་ལ་སྐྱབས་མ་མཆིས། །འགྲོ་བའི་དཔའ་བོ་མཐུ་ཆེན་གྱིས། །བློ་མཆོག་བདག་ལ་གནང་བར་མཛོད། །ལན་གསུམ། རྒྱུན་བཤགས་བྱ་བའི་སླད་དུ་དམིགས་པ་འདི་བཞིན་མཛོད། མདུན་བསྐྱེད་བྲམ་ཟེ་ནག་པོ་འཁོར་བཅས་ཀྱི་སྟེང་དུ་དཔལ་ཀྱེ་རྡོ་རྗེ་སོགས་ཡི་དམ་དཀྱིལ་འཁོར་གྱི་ལྷ་ཚོགས། དེའི་སྟེང་དུ་རྩ་བརྒྱུད་ཀྱི་བླ་མ་དམ་པ། མཐའ་སྐོར་ཀུན་ཏུ་སངས་རྒྱས་བྱང་སེམས། གནས་གསུམ་མཁའ་འགྲོའི་ཚོགས་རྣམས་སྤྲིན་ཕུང་འཐིབས་པ་ལྟར་བཞུགས་པའི་སྤྱན་སྔར། ཁྱེད་རང་རྣམས་ཀྱི་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་བཤགས་པ་སོགས་ཡན་ལག་བདུན་པ་མཛད་སྙམ་པ་མཛོད་ལ་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ལན་གསུམ་བརྗོད། རིགས་ལྔ་སྤྱི་དང་ཁྱད་པར་གྱིས་བསྡུས་པའི་སྡོམ་པ་རྣམས་ཀྱང་འཛིན་སྙམ་པས་འདིའི་རྗེས་ཟློས་ལན་གསུམ་མཛོད། སྲས་བཅས་སངས་རྒྱས་ཐམས་ཅད་དང་། །སོགས་ལན་གསུམ་བརྗོད། དེ་ནས་ཐུན་མོང་མ་ཡིན་པའི་གསོལ་བ་གདབ་པ་འདིའི་རྗེས་ཟློས་ལན་གསུམ་མཛོད། དུས་གསུམ་སངས་རྒྱས་ཐམས་ཅད་ཀྱི་སྐུ་གསུང་ཐུགས་རྡོ་རྗེའི་ངོ་བོར་གྱུར་པ་དཔལ་ལྡན་བླ་མ་དམ་པ་རིན་པོ་ཆེས་བདག་ལ་དཔལ་རྡོ་རྗེ་ནག་པོ་ཆེན་པོ་སྟོབས་འཕྲོག་བྲམ་ཟེའི་གཟུགས་ཅན་འཁོར་དང་བཅས་པའི་སྐུ་གསུང་ཐུགས་ཀྱི་བྱིན་གྱི་རླབས་ཀྱི་བྱིན་གྱིས་རློབས་ལ་རྗེས་སུ་གནང་བ་མ་ལུས་པ་སྩལ་དུ་གསོལ། ལན་གསུམ། དེ་ནས་བྱིན་རླབས་ཀྱི་གཞི་བསྒྲུབ་པའི་སླད་དུ་སློབ་དཔོན་ཉིད་དཔལ་ཀྱེ་རྡོ་རྗེ་དངོས་ཡིན་སྙམ་པ་དང་། མདུན་གྱི་བླ་རྡོ་ཚོམ་བུ་དང་བཅས་པ་དབྱེར་མེད་པའི་དུར་ཁྲོད་རོལ་པའི་ནས། གདན་གྱི་སྟེང་དུ་དཔལ་རྡོ་རྗེ་ནག་པོ་ནས། རྔམ་ཞིང་འཁྲུགས་པར་གོང་ལྟར་བརྗོད། དེ་ཐམས་ཅད་ཀྱང་སྐུ་གཟི་བརྗིད་ཕུན་སུམ་ཚོགས་ཤིང་བརྗིད་ལ་གར་དགུའི་ཉམས་དང་ལྡན་པ། གསུང་ཧཱུྃ་དང་བྷྱོཿཀྵིཾ་གི་སྒྲ་གྲགས་སྟོང་སྐྱེ་བ་མེད་པ་འབྲུག་སྒྲ་སྟོང་ལྟར་སྒྲོགས་པ། ཐུགས་འོད་གསལ་རྣམ་པར་མི་རྟོག་པའི་ངང་ནས་བསྟན་པ་སྲུང་ཞིང་དགྲ་བགེགས་སྒྲོལ་བའི་དྲག་ཤུལ་ཅན། རྣལ་འབྱོར་སྒྲུབ་པ་པོའི་ལས་ལ་བརྩོན་པས་མངོན་སུམ་དུ་མདུན་གྱི་གནས་འདི་ཉིད་ན་བླ་མ་དམ་པ་རྣམས་ཀྱི་བཀའ་དང་དམ་ཚིག་དང་། ཕྲིན་ལས་དང་། རྟེན་འབྲེལ་གྱི་དབང་གིས་བཞུགས་པ་ཡིན་སྙམ་པའི་ངེས་ཤེས་ཁྱད་པར་ཅན་མཛོད་ཅིག དེ་ནས་ཁྱེད་རང་གིས་སློབ་དཔོན་ལ་མོས་གུས་དྲག་པོ་བྱས་པས། སློབ་དཔོན་ཀྱེ་རྡོ་རྗེར་གསལ་བའི་ཐུགས་ཀ་ནས་འོད་ཟེར་རབ་ཏུ་འབར་བ་བྱུང་བས་མདུན་གྱི་ཆོས་སྐྱོང་འཁོར་བཅས་ཀྱི་ཐུགས་གཉིས་སུ་མེད་པའི་ཡེ་ཤེས་བསྐུལ་ཏེ། དེའི་ཐུགས་ཀ་ནས་ཧཱུྃ་སྔོན་པོ་སྒྲ་དང་བཅས་པ་ཞིག་བྱུང་། ཤངས་བུག་ནས་ཐོན་ཏེ་ཁྱེད་རང་གི་ལུས་ལ་གཡས་བསྐོར་དུ་ལན་གསུམ་བསྐོར་ནས་ཁ་ནས་ཞུགས། སྙིང་གར་ཉི་མའི་དཀྱིལ་འཁོར་གྱི་སྟེང་དུ་གནས་པའི་འོད་ཟེར་གྱིས་ལུས་ཐམས་ཅད་གང་བས་ལས་དང་ཉོན་མོངས་པ་ཐམས་ཅད་དང་། དེ་ལས་བྱུང་བའི་རྣམ་སྨིན་གྱི་ཕུང་པོ། ཡེ་ཤེས་ཀྱི་མེས་བསྲེགས་ཏེ་དག་པར་བྱས། ཧཱུྃ་དེའང་ཞབས་ཀྱུ་ཁོག་པ་ལ་ཐིམ། དེ་མགོ་བོ་ལ་ཐིམ། དེ་ཟླ་ཚེས་ལ་ཐིམ། དེ་ཐིག་ལེ་ལ་ཐིམ། དེ་ནཱ་ད་ལ་ཐིམ། དེའང་ནམ་མཁའ་ལ་འཇའ་ཡལ་བའམ། མེ་ལོང་ལ་ཧས་བཏབ་པ་བཞིན་ཡལ་བར་མོས་ནས་སེམས་ཉིད་སྤྲོས་པའི་མཐའ་ཐམས་ཅད་དང་བྲལ་བའི་འོད་གསལ་སྟོང་པ་ཉིད་ཀྱི་ངང་དུ་ཞོག་མཛོད། སྟོང་ཉིད་དེའི་ངང་ལས་ཁྱེད་རང་གང་དུ་གནས་པའི་སར་ཆུ་ལས་ཆུ་བུར་རྡོལ་བའི་ཚུལ་དུ་དུར་ཁྲོད་ཀྱི་ས་གཞི་ལ་པད་ཉི་དགྲ་བགེགས་ཀྱི་གདན་གྱི་སྟེང་དུ་ཁྱེད་རང་གི་སེམས་ཉིད་ལྷན་ཅིག་སྐྱེས་པའི་ཡེ་ཤེས་ཧཱུྃ་ཡིག་ཏུ་གྱུར། དེ་ལས་འོད་ཟེར་ཚ་ཞིང་རྩུབ་པ་ནམ་མཁའི་ཁམས་ཐམས་ཅད་ཁྱབ་པར་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས་ཧཱུྃ་ལ་ཐིམ། དེ་ཡོངས་སུ་གྱུར་པ་ལས་ཁྱེད་རང་རྡོ་རྗེ་ནག་པོ་ཆེན་པོ་ཞིང་སྐྱོང་གཟི་ལྡན་དབང་ཕྱུག་བྲམ་ཟེའི་སོགས་ནས། ཤིན་ཏུ་རྔམ་ཞིང་འཁྲུགས་པ་བར་གོང་བཞིན་དང་། དེ་རྣམས་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་རྣམས་ཀྱིས་མཚན་པར་གྱུར་པའི་མོས་པ་མཛོད། དེ་ནི་རྗེས་གནང་གི་གཞི་བསྒྲུབ་པའོ། །རྗེས་གནང་དངོས་ལ་སྐུ་གསུང་ཐུགས་ཀྱི་རྗེས་གནང་གསུམ་ལས། དང་པོ་ནི། སློབ་དཔོན་ལྷར་གསལ་བ་ལ་སྐུའི་རྗེས་གནང་ཞུ་བའི་ཕྱིར་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེས་བདག་ལ་དཔལ་རྡོ་རྗེ་ནག་པོ་ཆེན་པོ་བྲམ་ཟེའི་གཟུགས་ཅན་འཁོར་དང་བཅས་པའི་སྐུའི་རྗེས་སུ་གནང་བ་སྩལ་དུ་གསོལ། དེ་ནས་དམིགས་པ་འདི་བཞིན་དུ་མཛོད། སློབ་དཔོན་ལས་ཀྱེ་རྡོ་རྗེ་དངོས་ཡིན་སྙམ་དུ་མོས་གུས་ཁྱད་པར་ཅན་བྱས་པའི་རྐྱེན་གྱིས་སློབ་དཔོན་གྱི་ཐུགས་ཀ་ནས་འོད་ཟེར་ཉི་མ་འབུམ་གྱི་གཟི་བརྗིད་དང་ལྡན་པ་འཕྲོས། མདུན་གྱི་སྟོབས་འཕྲོག་དབང་པོ་འཁོར་བཅས་ཀྱི་ཐུགས་རྒྱུད་བསྐུལ། ཐུགས་ཀ་ནས་འོད་ཟེར་འཕྲོས་པས་གངས་ཏི་སེ། ཤར་ལྷོ་བསིལ་པ་ཚལ་གྱི་དུར་ཁྲོད། སིངྒ་ལའི་གླིང་། རི་བོ་པོ་ཏ་ལ། བྱང་ཤར་ཧ་ཧ་དགོད་པའི་དུར་ཁྲོད། དེ་ཝཱི་ཀོ་ཊའི་རི་སུལ། ཙཱ་རི་ཏྲ་སོགས་ཡུལ་སུམ་ཅུ་རྩ་གཉིས། གནས་ཉི་ཤུ་རྩ་བཞི། དུར་ཁྲོད་ཆེན་པོ་བརྒྱད་ལ་སོགས་པའི་ཆོས་སྐྱོང་གར་བཞུགས་ཀྱི་གནས་རྣམས་དང་། མདུན་བསྐྱེད་ཀྱི་ཐུགས་ཀ་ནས་སྟོབས་འཕྲོག་ནག་པོ་ཆེན་པོ་བྲམ་ཟེའི་གཟུགས་ཅན་བཤན་པ་དྲུག་སོགས་འཁོར་དམ་ཅན་རྒྱ་མཚོའི་ཚོགས་དང་བཅས་པའི་སྐུ་ཆེ་བ་རི་རབ་ཙམ་ནས་ཆུང་བ་ནས་འབྲུ་ཙམ་གྱི་བར་དཔག་ཏུ་མེད་པ་རྔམ་བརྗིད་དྲག་ཤུལ་དང་ལྡན་པ། གསུང་ཧཱུྃ་དང་ཕཊ་དང་ཀྵིཾ་གི་ང་རོ་འབྲུག་ལྟར་སྒྲོགས་པ། ནམ་མཁའ་ས་གཞི་བར་སྣང་ཐམས་ཅད་གང་བ། མེ་དཔུང་འབར་ཞིང་འཁྲུགས་པ་དང་བཅས་ཏེ་བྱོན་ནས། ཁྱེད་རང་སྟོབས་འཕྲོག་ནག་པོ་ཆེན་པོར་གསལ་བའི་ལུས་ཀྱི་སྨིན་མཚམས་དང་། བ་སྤུའི་བུ་ག་རྣམས་ནས་སིབ་སིབ་ཐིམ་པའི་མོས་པ་མཛོད་ཅིག ཅེས་དང་། ཨོཾ་དེ་བ་པི་ཙུ་བཛྲ་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་མ་ཧཱ་ཀཱ་ལ་ཀཱ་ལ། བི་ཀཱ་ལ་རཱ་ཏྲྀ་ཏ་ཧཱུྃ་ཕཊ། ཨཱ་ཝེ་ཤ་ཡ་ཨ་ཨ་ཨ། ཞེས་བཟླ་ཞིང་སྤོས་རོལ་བྱ། དེ་ལྟར་བྱས་པས་སྟོབས་འཕྲོག་ནག་པོ་ཆེན་པོའི་སྐུའི་རྗེས་སུ་གནང་བ་ཐོབ་ཅིང་། སྐུའི་བྱིན་རླབས་ཐམས་ཅད་ཞུགས། མཐོང་བ་ཙམ་གྱིས་གདུག་པ་ཅན་རྣམས་ཚར་གཅོད་ནུས་པ་ནག་པོ་ཆེན་པོའི་སྐུ་དང་རང་གི་ལུས་དབྱེར་མེད་དུ་བྱིན་གྱིས་བརླབས་པར་གྱུར་པ་ཡིན་སྙམ་པར་མཛོད་ཅིག དེ་ནི་སྐུའི་རྗེས་སུ་གནང་བའོ། །གཉིས་པ་གསུང་གི་རྗེས་སུ་གནང་བ་ཞུ་བའི་སོགས་ནས། ནག་པོ་བྲམ་ཟེའི་གཟུགས་ཅན་གྱི་གསུང་གི་རྗེས་སུ་གནང་བ་སྩལ་དུ་གསོལ། དེ་ནས་སློབ་དཔོན་ལ་སོགས་ནས་འོད་ཟེར་འཕྲོས་པས་མདུན་བསྐྱེད་ཀྱི་ཐུགས་ཀ་དང་རང་བཞིན་གྱི་གནས་རྣམས་ནས། སྟོབས་འཕྲོག་དབང་པོའི་གསུང་གི་ངོ་བོ་རྩ་སྔགས་དང་། སྙིང་པོ་དང་། ཉེ་སྙིང་སོགས་དང་། གཞན་ཡང་འབྲུ་གསུམ་དང་། ཨཱ་ལི་ཀཱ་ལི་ལ་སོགས་པའི་སྔགས་ཡིག་འབྲུའི་ཚོགས་མེ་འོད་འཕྲོ་བ་རང་སྒྲ་དྲག་པོ་འབྲུག་ལྟར་སྒྲོགས་པ་དཔག་ཏུ་མེད་པ་ཆར་བབས་པ་བཞིན་བྱུང་བ་ཁྱེད་རང་ཆོས་སྐྱོང་དུ་གསལ་བའི་ལུས་ལ་སིབ་སིབ་ཐིམ་པའི་མོས་པ་མཛོད། ཅེས་དང་། སྔགས་གོང་ལྟར་བཟླ་ཞིང་སྤོས་རོལ་བྱ། དེ་ནས་བཟླས་ལུང་གི་སླད་དུ་སློབ་དཔོན་གྱི་ཐུགས་ཀར་པད་ཉིའི་སྟེང་དུ་ཧཱུྃ་གི་མཐའ་མར་མགོན་པོའི་སྔགས་ཀྱིས་བསྐོར་བ་འོད་འབར་ཞིང་གསལ་བ་དང་། ཁྱེད་རང་གི་ཐུགས་ཀར་ཉི་མའི་སྟེང་དུ་ཧཱུྃ་ཡིག་འོད་འཕྲོ་བ་ཞིག་བསྒོམས་ནས་སློབ་དཔོན་ལ་མོས་གུས་དྲག་པོ་བྱས་པས་ཐུགས་ཀའི་སྔགས་ཕྲེང་ལས་སྔགས་ཕྲེང་གཉིས་པ་ཆད། ཞལ་ནས་ཐོན། ཁྱེད་རང་གི་ཞལ་དུ་ཞུགས། ཐུགས་ཀའི་ཧཱུྃ་ཡིག་གི་མཐར་འཁོད་པར་མོས་ལ་སྔགས་འདིའི་རྗེས་ཟློས་ལན་གསུམ་བརྗོད། བཅོམ་ལྡན་བདག་ལ་སྩལ་ལགས་ཀྱི། །བདག་ལ་འགོ་བར་མཛད་དུ་གསོལ། །ཁྱེད་རང་གིས་ཕུལ་བའི་མེ་ཏོག་དེ་ཉིད་སྔགས་ཀྱི་ཕྲེང་བར་བྱིན་གྱིས་བརླབས་ནས་སྤྱི་གཙུག་ཏུ་བཞག་པས་སྙིང་གའི་སྔགས་ཕྲེང་བརྟན་ཅིང་ནུས་ལྡན་དུ་བྱས་པའི་མོས་པ་མཛོད་ཅིག ཅེས་བརྗོད་ལ་སྔགས་བཟླ་ཞིང་ཕུས་བཏབ་པའི་མེ་ཏོག་སློབ་མའི་སྤྱི་བོར་འཐོར་ཏེ། བཅོམ་ལྡན་འདི་ལ་སྩལ་ལགས་ཀྱི། །འདི་ལ་འགོ་བར་མཛད་དུ་གསོལ། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །དཔལ་རྡོ་རྗེ་ནག་པོ་ཆེན་པོ་བྲམ་ཟེའི་གཟུགས་ཅན་འཁོར་དང་བཅས་པའི་སྐུ་གསུང་ཐུགས་ཀྱི་བྱིན་རླབས་དང་། རིག་སྔགས་ཀྱི་ནུས་པ་ཐམས་ཅད་རིག་པ་འཛིན་པ་འདིའི་རྒྱུད་ལ་འཇུག་པར་གྱུར་ཅིག དེ་ལྟར་བྱས་པས་སྟོབས་འཕྲོག་ནག་པོ་ཆེན་པོའི་གསུང་གི་རྗེས་སུ་གནང་བ་ཐོབ་ཅིང་། གསུང་གི་བྱིན་རླབས་ཐམས་ཅད་ཞུགས། གསུང་བསྒྲགས་པ་ཙམ་གྱིས་གདུག་པ་ཅན་རྣམས་ཚར་གཅོད་ནུས་པ་ནག་པོ་ཆེན་པོའི་གསུང་དང་རང་གི་ངག་དབྱེར་མེད་དུ་བྱིན་གྱིས་བརླབས་པར་གྱུར་པ་ཡིན་སྙམ་པ་མཛོད་ཅིག དེ་ནི་གསུང་གི་རྗེས་སུ་གནང་བའོ། །གསུམ་པ་ཐུགས་ཀྱི་རྗེས་སུ་གནང་བ་ཞུ་བའི་སོགས་ནས་འོད་ཟེར་འཕྲོས་པས་བར་གོང་ལྟར་ལ་ཐུགས་ཀྱི་ཞེས་བསྒྱུར། མདུན་བསྐྱེད་ཀྱི་ཐུགས་ཀ་དང་། རང་བཞིན་གྱི་གནས་རྣམས་ནས་དཔལ་ལྡན་སྟོབས་འཕྲོག་དབང་པོའི་ཐུགས་རྣམ་པར་མི་རྟོག་པའི་ཡེ་ཤེས་ཀྱི་ངོ་བོ་ཕྱག་མཚན་རལ་གྲི་དང་། ཐོད་ཁྲག རྩེ་གསུམ། རུས་ཕྲེང་། བདུད་རྩིས་གང་བའི་བུམ་པ་ལ་སོགས་པའི་ཕྱག་མཚན་དཔག་ཏུ་མེད་པ་མེ་འོད་འབར་བ་དང་བཅས་པ་ནམ་མཁའི་ཁམས་གང་བ་སྤྲིན་ཕུང་འཐིབས་པ་ལྟར་བྱོན་ནས་ལུས་ཀྱི་ཐད་ཀར་སླེབ་པ་དང་། འོད་དུ་ལྟེམ་གྱིས་ཞུ་ནས་སྙིང་གའི་ཧཱུྃ་ཡིག་ལ་སིབ་སིབ་ཐིམ་པས་བདེ་བ་ཆེན་པོའི་ཡེ་ཤེས་ཁྱད་པར་ཅན་རྒྱུད་ལ་སྐྱེས་པའི་མོས་པ་མཛོད། ཅེས་དང་། སྔགས་བཟླ་ཞིང་སྤོས་རོལ་བྱ། དེ་ལྟར་བྱས་པས་སྟོབས་འཕྲོག་ནག་པོ་ཆེན་པོའི་ཐུགས་ཀྱི་རྗེས་སུ་གནང་བ་ཐོབ་ཅིང་། ཐུགས་ཀྱི་བྱིན་རླབས་ཐམས་ཅད་ཞུགས། ཡིད་ལ་དྲན་པ་ཙམ་གྱིས་གདུག་པ་ཅན་རྣམས་ཚར་གཅོད་ནུས་པ་ནག་པོ་ཆེན་པོའི་ཐུགས་དང་རང་གི་ཡིད་དབྱེར་མེད་དུ་བྱིན་གྱིས་བརླབས་པར་གྱུར་པ་ཡིན་སྙམ་པ་མཛོད་ཅིག དེ་ནི་ཐུགས་ཀྱི་རྗེས་སུ་གནང་བའོ། །དེ་ནས་ཕྲིན་ལས་གཏོར་མ་ལ་བརྟེན་ནས་བཀའ་བསྒོ་བ་ནི། གཏོར་མ་ཐོགས་ཏེ། མདུན་གྱི་དུར་ཁྲོད་རོལ་པའི་དབུས་ན་བཞུགས་པའི་སྟོབས་འཕྲོག་ནག་པོ་ཆེན་པོ་འཁོར་དང་བཅས་པ་སློབ་མའི་སྤྱི་བོར་བྱོན་པའི་སྟེང་གི་ཆར་རྩ་བརྒྱུད་ཀྱི་བླ་མ་རྣམས་ཐོ་བརྩེགས་ཀྱི་ཚུལ་དུ་བཞུགས་པ་ལ། སློབ་དཔོན་གྱིས་ལག་ཏུ་རྡོ་རྗེ་ཐོགས་ནས་ཆོས་སྐྱོང་གི་ཐུགས་ཀར་བཞག་ཅིང་བཀའ་བསྒོས་པ་ལྟར། བརྒྱུད་པའི་བླ་མ་རྣམས་ཀྱིས་ཀྱང་མགྲིན་གཅིག་ཏུ་བཀའ་བསྒོས་པའི་མོས་པ་མཛོད། རྩ་སྔགས་ཀྱི་མཇུག་ཏུ། ས་མ་ཡ་སྨ་ར། ས་མ་ཡ་མཱ་ཏི་ཀྲ་མ། ས་མ་ཡ་རཀྵནྟུ། ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་། འཕགས་པ་ཀླུ་སྒྲུབ་སོགས་གོང་ལྟར་བརྗོད་ནས། མཁན་ཆེན་ངག་དབང་ཆོས་གྲགས་ནས་བདག་གི་དྲིན་ཅན་རྩ་བའི་བླ་མ་རྡོ་རྗེ་འཆང་འཇམ་དབྱངས་མཁྱེན་བརྩེའི་དབང་པོའི་བར་གྱི་རྩ་བརྒྱུད་ཀྱི་དཔལ་ལྡན་བླ་མ་དམ་པ་དེ་རྣམས་ཀྱི་བཀའ་དང་དམ་ཚིག་དང་། བདག་གིས་གསོལ་བ་བཏབ་པ་བཞིན་དུ་ལྷ་ཆེན་ནག་པོ་བྲམ་ཟེའི་གཟུགས་ཅན། འཁོར་བཤན་པ་དྲུག་གི་ཚོགས་དང་བཅས་པ་ཁྱེད་རྣམས་ཀྱིས་སྤྱིར་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། དམ་ཆོས་མི་ནུབ་པའི་རྒྱལ་མཚན་ཚུགས། ཁྱད་པར་དུ་རྡོ་རྗེ་སློབ་མ་རིག་པ་འཛིན་པ་འདི་ཉིད་ཀྱི་ལུས་དང་གྲིབ་མ་བཞིན་དུ་འགྲོགས་ལ་བྱང་ཆུབ་མ་ཐོབ་ཀྱི་བར་དུ་དམ་ཆོས་སྒྲུབ་པའི་འགལ་རྐྱེན་བར་ཆད་ཐམས་ཅད་ཞི་བ་དང་། མཐུན་རྐྱེན་ལས་བཞིའི་ཕྲིན་ལས་མཐའ་དག་འབད་མེད་དུ་བསྒྲུབས་ནས། བྱང་ཆུབ་མ་ཐོབ་ཀྱི་བར་དུ་སྲུང་བ་དང་། སྐྱོབ་པ་དང་། སྦ་བའི་ཕྲིན་ལས་མཛོད་ཅིག ཛཿཧཱུྃ་བཾ་ཧོཿ ཞེས་བརྗོད་པས་རྩ་བརྒྱུད་ཀྱི་བླ་མ་རྣམས་རིམ་བཞིན་འོད་དུ་ཞུ་ནས་ཆོས་སྐྱོང་འཁོར་བཅས་ལ་ཐིམ། དེ་འོད་དུ་ཞུ་ནས་ཁྱེད་རང་གི་སྤྱི་བོ་ནས་རྡོ་ཚན་ལ་ཁ་བ་བབས་པའམ། བྱེ་མ་ལ་ཆུ་ཐིམ་པ་ལྟར་སིབ་སིབ་ཐིམ་པས་ལུས་ཐམས་ཅད་འོད་ཟེར་དང་བདུད་རྩི་སྔོན་པོ་བདེ་བ་ཆེན་པོའི་རང་བཞིན་གྱིས་ཁྲིགས་མེར་གྱིས་གང་ནས། ནད་གདོན་སྡིག་སྒྲིབ་ཐམས་ཅད་བྱང་ཞིང་དག མཆོག་དང་ཐུན་མོང་གི་དངོས་གྲུབ་ཐམས་ཅད་ཐོབ་པར་གྱུར་བའི་མོས་པ་མཛོད་ཅིག ཅེས་བརྗོད། དེ་ནས་ཡོན་ཏན་སྒྲུབ་པའི་ལུང་སྦྱིན་པ་ནི། འདི་ལྟ་བུའི་རྗེས་སུ་གནང་བ་ཐོབ་ནས་ཆོས་སྐྱོང་འདིར་དུས་གཏོར་མ་ཆག་པ་དང་། སྣོད་ལྡན་ལ་དམ་དུ་གདམས་ཤིང་། སྣོད་མིན་ལ་གསང་བ་དང་། ཁྱད་པར་འདི་དམ་ཚིག་གི་མགོན་པོ་ཡིན་པས་སྤྱི་དང་ཁྱད་པར་གྱི་དམ་ཚིག་མིག་འབྲས་ལྟར་བསྲུང་བ་དང་། གཞན་བྱ་ནག ཁྱི་ནག མི་ནག་ལ་མི་སྡང་བ་རྣམས་ཚུལ་བཞིན་བསྲུང་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་སོགས་རྗེས་གནང་དང་སྒྲུབ་ཐབས་ཀྱི་མཇུག་ཆོག་རྣམས་སྤྱི་ལྟར་བྱའོ། །ཞེས་བྲམ་ནག་བཤན་པ་དྲུག་བསྐོར་གྱི་རྗེས་གནང་བདུད་དཔུང་མཐར་བྱེད་ཅེས་བྱ་བ་འདིའང་དབང་རབ་པའི་ཟིན་བྲིས་དང་། ཚར་ཆེན་རིན་པོ་ཆེའི་རྗེས་གནང་གི་ཆོ་ག་དངོས་གྲུབ་རྒྱ་མཚོ་བཞིན་བློ་གཏེར་དབང་པོས་བྲིས་པའི་དགེ་བས་ལམ་གྱི་བར་ཆད་ཐམས་ཅད་ཞི་ཞིང་། ལས་བཞིའི་འཕྲིན་ལས་ཐོགས་མེད་དུ་འགྲུབ་པའི་རྒྱུར་གྱུར་ཅིག། །།མངྒལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།